Mung kan shara shagu hta shanu nga ai tsaw ra ai J.W sha myit rum manaw manang ni e dai ni nang ngai yawng na chye sai hte maren Myen tai hpyen ni gaw anhte amyu kaji ni hpe hpa n-sawn n-nawn ai sha shahte a myu kaba lai hte shamyit shatsai kau na matu tsep kawp lam hte lam tau hkrau hkyen lajang let masing hte hkrak galaw nga ai hpe gaw nang ngai yawng tsun nra chye na chyalu rai sai.
Dai majaw dai ni byin nga ai masa lam hta nang ngai myit mang shabawn let lahkrip ra ra rau tahkin dun let du ai shara kawn lu ai atsam marai htum hkra hte anhte a amyu Mungdan a matu shanglawm ga ngu gasaw dat ai law. An hte a gammaka hpe anhte nan hparan la ra nga ga ai gadai amyu ni ,gadai mungdan ni mung anhte a gammaka hpe hparan ya lu na nre , gadai hpe mung mai kam na nre , nang ngai byin mayu ai gaw nang ngai tatut galaw yang sha aung dang ai lam hpe hkam la lu na sha re.
Lai wa sai a hkyin aten ni hta na shut lai wa sai KIA /O ni a ra rawng gawng kya ai lam ni hpe n htai lai ai sha ya hkyak hkyak a matu an hte hkyen ga, awra wuhpung law ndai wuhpung law nga na htai lai na ten nrai sai ,gara wa mung wunpawng myu shani a matu nga na galaw nga ai hkrai re ai majaw anhte a hpyen majing gaw myen tai hpyen she re, KIA/NDAK/KDA/KNO /lasang Aungwa ni gaw anhte a hpyen ni nre dai majaw wuhpung shagu mung wunpawng myushani hpe shadip jahpang ahkaw ahkng hte hpring tsup ai Mungdan hpe woi gawde sawa lu na re hpe anhte ni kamhpa nga ga ai. Dai majaw anhte a ningbaw ni hpe anhte madi shadaw ga ahte a wuhpung wuhpawng hpe anhte madi shadaw ga, laga amyu ni hpe gaw masa lam hku na ganawn tim myit masin gaw nmai gayau ai, myen tai hpyen ni hpe gaw A kawn Z du hkra tsep kawp nmai kam ai lam hpe gaw lai wa sai labau hte dai ni du hkra tatut nan rai nga ai hpe yawng dum chye ga.
Dai hte maren dai ni tsaw ra ai NZ mung dan hta sha nu nga ai J.W sai daw sai chyen yawng hpe mung matut na bai shana dat ai anhte a masing masa ni hpe tatut hkrang shapraw sawa na matu seng ang ai NZKC ning baw ni hte matut mahkai jahkrup sawa ga , nang lu ai atsam hte ja gum hpraw ni hpe majoi n shama kau ai sha anhte a Mungdan amyu shani a matu jai lang akyu jashawn sa wa ga ngu htet shana dait ai law.
Yesu anhte hpe sharin ya ai hta makam masham hta tatut bung li lawm ra ai lam sharin ya sai,dai majaw karai kasang hta manoi manat kamsham let tatut hkrang shapraw sa wa ga ngu yawng hte hpe gasaw dat ai law.
Wunpawng Mungdan hte Wunpawng myu shani a ntsa hpan wa karai tut bau sin makawp maga shaman ya nga u ga.
Slg.Lakang Dau Hkawng
President of New Zealand Kachin Community
kac_Latn kac_Latn kac_Latn kac_Latn kac_Latn kac_Latn cym_Latn eng_Latn